# Workshop med avgangsstyret

Innhold

[Hensikt 1](#_Toc203748969)

[Avgangsfeiring vs. Russefeiring 1](#_Toc203748970)

[Forberedelse 1](#_Toc203748971)

[Gjennomgang av workshop sett sammen med powerpoint-presentasjon 2](#_Toc203748976)

Hensikt

Workshopen er utviklet for å sette i gang avgangsstyrets arbeid på en god, konkret og systematisk måte.

Dette dokumentet er en veiledning for dere som skal holde workshop med avgangsstyret. Sammen med dokumentet finner dere en PowerPoint-presentasjon som kan brukes under workshopen.

Workshopen er laget for å vare en halv skoledag (08.00-11.15). Dersom dere ikke har mulighet til å gjennomføre workshopen sammenhengende, kan dere dele opp workshopen i flere møter.

## Avgangsfeiring vs. Russefeiring

I veilederen og PowerPoint-presentasjonen har vi konsekvent brukt ordene avgangselev/ avgangsstyre/ avgangsfeiring. Begrepet presiserer at det er en feiring for alle som er ferdig med 13-års skolegang. Føler du at russe-ordet treffer bedre hos ditt avgangsstyre kan du endre fra avgangsstyre/ avgangsfeiring til russestyre/ russefeiring i PowerPointen.

Tips: Bruk søk-funksjonen i PowerPoint for å effektivt søke opp og erstatte ord!

## Forberedelse

1. **Sette deg inn i** programmet nedenfor, samt veilederen.
2. **Avtale** med en tidligere avgangselev som kan komme og snakke om sine erfaringer. (Se side 5)
3. **Skrive ut** Bli-kjent-bingo-ark (se side 3) til alle i styret og malen for drømmeplakat.
4. **Utstyr**: penner, post-it lapper, A3-ark (se IGP-oppgaver side 4)

## Gjennomgang av workshop sett sammen med powerpoint-presentasjon

Alle notater ligger også i PowerPointen.

08.00-08.15

### Lysbilde 1: Workshop med avgangsstyret

Ønske velkommen og forklare hensikten bak workshopen; reflektere rundt oppdrag og egen rolle, komme igang med planleggingen og bli kjent med hvordan veilederen kan brukes som et verktøy i arbeidet

### Lysbilde 2: Plan for dagen

Gå gjennom planen for dagen

### Lysbilde 3: Russekontakt

Her forteller du litt om deg selv og din rolle som russekontakt. Husk å legge inn stikkord i powerpointen og evt et bilde.

08.15-08.35

### Lysbilde 4: Bli-kjent-bingo

Det er viktig at styret blir kjent for at de skal kunne jobbe godt sammen, derfor anbefaler vi å sette av tid til en, eller flere, bli kjent leker. Vi ønsker her at elevene skal bli tryggere på hverandre, i tillegg til å bli kjent med hverandres roller. Bruk en lek/aktivitet du allerede kjenner til, eller bruk aktiviteten nedenfor.

### Bli kjent bingo

Elevene får utdelt bingoarket nedenfor. De går rundt i klasserommet og snakker med de andre i styret helt til noen har fått 4 på rad og roper «Bingo».

**Regler:** En person kan ikke gi mer enn ett kryss

**Forberedelse:** Kopiere bingo-ark og evt. ha en liten premie til vinneren. Copy/paste bingo-arket under inn i ett tomt word dokument og print det nye dokumentet. Vurder å printe 2-3 til hver elev, dersom dere ønsker å spille flere runder.

|  |  |  |  |
| --- | --- | --- | --- |
| Har samme favorittmat som meg | Kan snakke 3 språk | Har sett alle Harry Potter filmene | Er med i ett idrettslag |
| Har hatt korona | Har vært på norgesferie i år | Har samme favorittartist som meg | Har en katt |
| Liker å lese bøker | Har hatt sommerjobb | Har sett Barbie filmen | Har hatt bursdag i år |
| Skal ta et friår etter videregående | Har samme stjernetegn som meg | Har vært på en festival i sommer | Har tenkt til å studere det samme som meg |

### Lysbilde 5: Runde

Alle i styret introduserer seg med navn, rolle og en setning om hvordan de håper at deres avgangsmarkering skal bli.

08.35-09.15

### Lysbilde 6, 7, 8 & 9: Hvordan ønsker dere å arrangere deres avgangsfeiring?

Her skal elevene reflektere over hvordan de ønsker å arrangere sin avgangsmarkering gjennom IGP-metoden. Elevene tenker først individuelt, så i gruppe og så i plenum.

**Du trenger:** Grupperte bord, post-it-lapper, penner, 3 A3-ark per gruppe

**Gjennomføring:** Elevene sitter i grupper. På bordene ligger det post-it lapper og penner. **1.** Elevene får ett spørsmål.

**2**. Elevene får 1 minutt til å tenke gjennom spørsmålet individuelt og skriver så mange post-it lapper de klarer med svar på spørsmålet. En ting per lapp.

**3.** Gruppa får 5 minutter til å presentere sine lapper for hverandre. Når en post-it-lapp er presentert settes den et vilkårlig sted på A3-arket.

**4.** Gruppa får 30 sekunder til å plassere de lappene som er like, ligner eller hører sammen i overordnede grupper.

**5.** Gruppene får til sammen 5-10 minutter til å gå gjennom sine hovedkategorier i plenum. **Viktig:** russekontakten tar notater. Notater vil bli brukt i senere oppgaver

**6**. Gjenta for de neste 2 spørsmålene.

**Spørsmål 1:** Hva er viktig for en god avgangsmarkering?

*Eksempel på svar (Gis kun til elevene dersom de står fast. Eksempler styrer fort hva elevene svarer): at alle føler seg inkludert, at det er billig, at man har et sted å være*

**Spørsmål 2:** Hvilke aktiviteter ønsker du å arrangere?

*Eksempel på svar (Gis kun til elevene dersom de står fast. Eksempler styrer fort hva elevene svarer): russekro, ball, utekino*

**Spørsmål 3:** Hva kan styret gjøre for at alle kan være med på disse arrangementene?

*Stikkord: Religion, kultur, økonomi, funksjonshemninger, status og identitet*

*Eksempel på svar (Gis kun til elevene dersom de står fast. Eksempler styrer fort hva elevene svarer): aktiviteter uten fokus på alkohol, universelt utformet lokale, ha foreldrevakter*

09.15-09.30

### Lysbilde 10: 15min pause

09.30-10.00

### Lysbilde 11: Erfaring fra tidligere avgangselev

Her er det satt av 20 min til at en tidligere elev i avgangsstyret kan komme og fortelle om sine erfaringer med avgangsstyret og feiringen.

Forslag til hva en tidligere avgangselev kan snakke med om:

-Hva ville du ha gjort annerledes, med et års perspektiv?

-Hva er viktig for at alle elever skal oppleve å være inkludert?

-Mitt beste råd

Tanken er at dette skal etableres som en fast ordning hvor russekontakten hvert år avtaler med en elev i avgangsstyret at hen skal komme tilbake etter sommeren og snakke for det nye avgangsstyret.

Kanskje har du en elev fra fjorårets styre du kan kontakte? Har du ikke det kan du utelukke denne delen av workshopen i år og heller innføre den fra neste år.

10.00-10.15

### Lysbilde 12: Veien til avgangsstyret

Nå introduseres veilederen for elevene!

Del ut en fysisk kopi av veilederen til alle i styret, vis de hvor de finner den digitale versjonen og vedleggene til veilederen.

Skum gjennom veilederen sammen.

10.15-10.25

### Lysbilde 13: Pause 10min

10.25-10.45

### Lysbilde 14: Årshjul

Nå skal styret lage ett årshjul for aktiviteter.

På PowerPoint-sliden finner du et eksempel på et årshjul. Dette er fra avgangsstyret på Halden videregående skole 2022/2023.

**Fremgangsmåte:** *Dersom dere er mange i styret kan det være gunstig å først dele opp i grupper hvor alle gruppene lager sin egen liste med aktiviteter og tidspunkt.*

1. Lag en liste på tavla med alle arrangementene styret har sagt de ønsker å arrangere (det som kom frem i IGP-oppgaven tidligere)
2. La elevene diskutere om de ønsker flere arrangementer, eller å ta vekk/endre noen av arrangementene på listen
3. Når dere er enige om en liste kan dere sette tidspunkt for hvert arrangement. Det holder å bestemme seg for en måned.
4. Fyll inn i Excel-malen for årshjul

10.45-11.05

### Lysbilde 15&16: Hvordan kan du bidra til å få gjennomført årshjulet?

Her skal elevene lage seg en konkret plan for hva som må til for at de skal få gjennomført sin del av årshjulet. Ballkomiteen lager en plan for gjennomføring av ball, økonomisjefen for budsjett og regnskap osv.

Hver komite jobber for seg. Er noen elever alene, kan de settes sammen i en gruppe, for å ha noen å sparre med.

Elevene bruker veilederen som verktøy. Her kan arrangementssjekklisten (s.12) og inkluderingsspørsmålene (s.13) være et godt utgangspunkt for planleggingen.

11.05-11.10

### Lysbilde 17: Hver gruppe presenterer hvordan de kan bidra til å få gjennomført årshjulet

Her er det satt av 5-10min til at alle gruppene, i korte trekk, skal presentere sin plan for hvordan få gjennomført sin del av årshjulet.

Dersom dere har tid

### Lysbilde 18: Drømmeplakat

Bruk svarene fra IGP-oppgavene samt årshjulet til å fylle ut drømmeplakaten. Hensikten med plakaten er at styret skal sette seg konkrete mål/drømmer for hvordan avgangsmarkeringen skal bli.

Når plakaten er ferdig skal den henges opp i kantina, eller et annet passende sted, slik at alle kan ha innsikt i styrets mål og drømmer for feiringen.

Drømmeplakaten finner du på https://vfb.no/veien-til-avgangsstyret/.

11.10-11.15

### Lysbilde 19: Neste møte

Til slutt avtaler dere når og hvor dere skal ha neste møte med hele avgangsstyret, og hva som skal stå på agendaen. Fyll inn i powerpointen.

Dersom dere skal opprette en organisasjon og søke om penger, burde det neste møtet være om kort tid og dere burde da ha stiftelsesmøte og bli enige om vedtektene til organisasjonen.

Skriv evt ned andre ting som ønskes tatt opp på neste møte.

Oppfordre til at alle komiteer avtaler når de skal ha sitt neste møte!

### Lysbilde 20: Lykke til med å lage en god avgangsmarkering for alle!

Avslutt workshopen